A BIZOTTSÁG 720/2008/EK RENDELETE
(2008. július 25.)
az 1234/2007/EK tanácsi rendeletnek a kifizető ügynökségek, illetve az intervenciós hivatalok által felvásárolt termékek raktározására és szállítására történő alkalmazására vonatkozó közös részletes szabályok megállapításáról
(kodifikált változat)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen a rendelet 4. cikkére figyelemmel alkalmazott 43. cikkére,
mivel:
(1)
Az intervenciós hivatalok által felvásárolt termékek raktározásáról és szállításáról szóló 1055/77/EGK tanácsi rendelet alkalmazására vonatkozó közös részletes szabályok megállapításáról szóló, 1992. december 4-i 3515/92/EGK bizottsági rendeletet (2) több alkalommal jelentősen módosították (3). Az áttekinthetőség és érthetőség érdekében ezt a rendeletet kodifikálni kell.
(2)
Az illetékes hatóságok tájékozottak a szóban forgó termékek teljes kereskedelméről. Következésképpen az ügyintézés egyszerűsítése érdekében kívánatos, hogy azon, a kifizető ügynökségek, illetve intervenciós hivatalok birtokában lévő termékek, amelyeket harmadik országba exportálnak ottani raktározás céljából, illetve amelyeket a feladás helye szerinti tagállamba szállítanak vissza, ne legyenek engedélykötelesek.
(3)
Az e rendeletben foglalt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. FEJEZET
ÁLTALÁNOS RENDELKEZÉS
1. cikk
Az egyes termékekre vonatkozó, külön megállapított közösségi szabályok által biztosított eltérések sérelme nélkül, e jogszabály az 1234/2007/EK rendelet 39. cikkének alkalmazására vonatkozó közös részletes szabályokat határoz meg.
2. FEJEZET
HARMADIK ORSZÁGBAN TÖRTÉNŐ RAKTÁROZÁSRA SZÁLLÍTOTT INTERVENCIÓS TERMÉKEK
2. cikk
Az 1234/2007/EK rendelet 39. cikke (5) bekezdése a) pontjának hatálya alá tartozó esetekben, amikor a termékeket harmadik országba exportálják ottani raktározásra, az e rendelet 3. cikkében említett dokumentumot és a kiviteli nyilatkozatot annak a tagállamnak az illetékes vámhivatalához kell benyújtani, ahol a termékekért felelős kifizető ügynökség vagy intervenciós hivatal található.
A kiviteli nyilatkozatnak és adott esetben a közösségi külső árutovábbítási dokumentumnak vagy az ezzel egyenértékű nemzeti dokumentumnak az I. mellékletben található bejegyzések egyikét kell tartalmaznia.
A vámra vonatkozó kiviteli formalitások teljesítésekor kiviteli engedély benyújtása nem követelhető.
3. cikk
A 2. cikkben említett dokumentumot a feladás helye szerinti tagállam illetékes kifizető ügynöksége, illetve intervenciós hivatala állítja ki, annak számozottnak kell lennie, és a következő információkat kell tartalmaznia:
a)
a termékek leírása, és ahol indokolt, bármely egyéb, ellenőrzési célokat szolgáló információ;
b)
a csomagok száma, típusa, és ahol indokolt, ezek jelölése, számozása;
c)
a termékek bruttó és nettó tömege;
d)
az 1234/2007/EK rendelet 39. cikkére való hivatkozás, amely pontosan meghatározza, hogy a termékeket raktározásra szánják;
e)
a javasolt raktárhely címe.
A 2. cikk alkalmazása esetén ezt a dokumentumot annak a vámhivatalnak kell megőriznie, ahova az kiviteli nyilatkozatot benyújtották; a terméket e dokumentum másolatának kell kísérnie.
4. cikk
(1) Amikor a kifizető ügynökség, illetve az intervenciós hivatal által birtokolt és egy harmadik országban tárolt termékeket később, eladás nélkül újra behozzák abba a tagállamba, amelynek joghatósága alá ezen ügynökség, illetve hivatal tartozik, akkor:
a)
az újrabehozatal az 1234/2007/EK rendelet 39. cikke (5) bekezdésének hatálya alá tartozik; és
b)
behozatali engedély benyújtása nem szükséges.
(2) Ezenfelül a következő dokumentumokat kell benyújtani az újrabehozatali vámhivatal számára:
a)
a termékeknek a raktározó harmadik országba történő kiszállítására vonatkozóan kiállított kiviteli nyilatkozat hitelesített exportőri példányát, vagy ennek a dokumentumnak az eredeti példányt kiállító vámhivatal általi, az eredetivel való megegyezőségét hivatalosan elismerő példányát vagy fénymásolatát;
b)
a termékekért felelős kifizető ügynökség, illetve intervenciós hivatal által kiállított dokumentumot, amely a 3. cikk a)-d) pontjában említett információkat tartalmazza.
Ezeket az okmányokat az újrabehozatali vámhivatalnak kell megőriznie.
3. FEJEZET
AZ EGYIK KIFIZETŐ ÜGYNÖKSÉGBŐL INTERVENCIÓS HIVATALBÓL A MÁSIKHOZ ÁTSZÁLLÍTOTT INTERVENCIÓS TERMÉKEK
5. cikk
Az 1234/2007/EK rendelet 39. cikke (5) bekezdése b) pontjának hatálya alá tartozó esetekben, amikor a terméket másik tagállamba történő átszállításra adják fel, a termékeket a 2454/93/EGK bizottsági rendelet (4) 912a-912g. cikke szerinti T5 ellenőrző példánynak kell kísérnie. A T5 ellenőrző példányt a termékeket küldő kifizető ügynökségnek, illetve intervenciós hivatalnak kell kiállítania; ennek a 104-es rovatában az e rendelet mellékletben található bejegyzések egyikét fel kell tüntetni.
A 107-es rovatban fel kell tüntetni e rendelet számát.
A tagállam engedélyezheti, hogy a T5 ellenőrző példányt a kifizető ügynökség, illetve az intervenciós hivatal helyett egy arra a célra kijelölt hatóság töltse ki.
Azon tagállam kifizető ügynöksége, illetve intervenciós hivatala által elvégzett megfelelő ellenőrzést és záradékolást, követően ahová a termékeket átszállították, a T5 ellenőrző példányt közvetlenül a termékeket küldő kifizető ügynökséghez, illetve intervenciós hivatalhoz kell visszajuttatni.
4. FEJEZET
ZÁRÓ RENDELKEZÉSEK
6. cikk
A 3515/92/EGK rendelet hatályát veszti.
A hatályon kívül helyezett rendeletre történő hivatkozásokat a IV. mellékletben szereplő megfelelési táblázatnak megfelelően e rendeletre történő hivatkozásként kell értelmezni.
7. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. július 25-én.